«Си хэкум сырагъэхьэжакъым» же1э хэхэс адыгэ лъэпкъ лэжьак1уэм.

Илъэс т1ощ1ым щ1игъуауэ хэхэс адыгэхэр я хэкужь Кавказым нэхъ ягъэзэжыу, я благъэ я 1ыхьлык1э нэхъ зэрыгъуэтыж нэхъ здэлажьэ хъуахэщ. Хэтым и хэку игъэзэжауэ абы щопсэур, хэтыри къызыщыхъуа хэкум зыщихъумэжыну, хэмыщыпсыхьыжыну абы иужь итщ. Арщхьэк1э я хэку ягъэзэжыпэнуми, е лэжьыгъэ 1уэхук1э, лъагъунлъагъуми я хэкужьым к1уэн къэк1уэжыныр проблемэу щытщ. Абы теухуа проблемэ къызыпыкъуэк1а,Тыркум щыщ, адыгэ лъэпкъ лэжьак1уэ Гъут Эрдогъан и нэгу щ1эк1ахэмк1э Хуитыныгъэ радиом къедгъэпсэлъащ.

Гъут Эрдогъан: Си хэкум сыщ1ырамыгъэхьэжам и щхьэусыгъуэр сэ иджыри ф1ыдыдэу сщ1экъым, ик1и къызжа1акъым. Минводий аеропортым дыщет1ысэхуам щыгъуэ паспорт конролым деж сыкъыщырагъазэри зыкъомырэ сызырагъэжьащ, къэхъуари сымыщ1эу. Ит1анэ зыгуэр къак1уэри, ‘Уэ Урысей Федерацэм уихьэну ухуиткъым, уидгъэхьэнукъым‘ жари си паспортыр къыс1ахыри, зы пэшым сыщ1аубыдэри махуитк1и абы сыщ1агъэсыри, паспортыри сызэрыса кхъухьлъатэм и пилотхэм иратыри Тыркум къырагъэхьыжащ. Тыркум сыкъэк1уэжа нэужь Анкара Урысейм и консулым сык1уащ, зы тхылъи здэсхьыри, ‘Cыт сыщ1ивымыгъэхьами и щхьэусыгъуэр къызжеф1э’ жыс1эри. Консулым мыпхуэдэу къызжа1ащ, ‘Уэ къыптеухуауэ дэ зыри тц1ыхукъым, дэ дидежк1э зы проблем щы1экъым‘ жа1эри. Сэ си хэкум сыщ1имыхьэжыфам и щхьэусыгъуэ пэжыр сытыми сц1ыхукъым. Сэ хэкум Къэрэщей Черкес Республикем Архъыз деж щек1уэк1ыну копференсым сык1уэу арат. Урысейм и хабзэхэми сеныкъуэкъуакъым, Урысейм сырамыгъэхьэну зыри сщ1акъым. Ауэ жыт1а зыгуэрхэр ягу иримыхьагъэнк1эрэ хъунщ. 
Дэ къызэрытщыхъур апхуэдэщ, дэ иджыри къэс жыт1ахэр, тщ1ахэр зыгуэрхэм зырамыпэсамэ абы къыхэк1ыу дырамыгъэхьэуэ ара хъунщ жызо1э. Сэ мы 1уэухгъуэр интернетым къызэрислъхьам щхьа ц1ыхухэм зыхахауэ аращ, ар мыхъумэ сэ си япэ куэдырэ апхуэдэу къырагъэзэжа щы1эхэщ. Дияпэк1и куэдырэ къырагъэзэжыну къысщохъу. Мыпхуэдэхэм дыщышынэн хуейкъым пэжыр жыт1энум. Мыбы дыщышынэу жыт1эн, тщ1эн къэдгъанэмэ, мыр дэ къыдэзыщ1эхэм я 1уэхум къек1уну аращ. Илъэсищ хъуауэ дэ куэд къыжыдо1э, Анкара хасэм и лэжьак1уэхэм адыгэхэм теухуауэ къэхъухэм щхьа. Псалъэм папщ1э Сочи олимпхэм теухуауэ куэд къыжыт1ащ, илъэс 150 щырикъум адыгэм лъэпсэрых къыщыращ1а щ1ып1эм олимп джэгу щыпщ1 хъунукъым, мыр ц1ыхугъэм техуэкъым жыт1эурэ. Пэк1уи едгъэк1уэк1ащ, зы щ1ып1эхэми дыщыпсэлъащ. Ауэ мыхэр псори мис а демократие щыхуа1эу ек1уэк1ыныгъэхэм езэгъ зыгуэрхэщ. Зыри зы мыхъумыщ1агъэ етхьэк1акъым. Дызэрыс къэралыми, Урысей къэралыми я законхэм темыхуэ зыгуэр тщ1акъым, тщ1энуи ди мурадкъым, зыщэхэри дгъэпэжкъым.

Зи хэкужь згъэзэжыу абдеж щыпсэуну хуейхэм абы теухуа дукументхэм куэд 1ей пыщ1ауэ, ахэр яхуэмыгъэзащ1эу жа1э.

Емуз Баязыт, Хуитыныгъэ радио, Тюркие.